三星Galaxy Z Flip 3

三星Galaxy Z Flip 3係一款由三星電子設計、生產、銷售同製造嘅可摺疊式智能電話，屬於Galaxy Z系列嘅一部分。呢個產品係三星Galaxy Z Flip嘅後繼產品，2021年8月11號喺三星嘅Galaxy Unpacked活動入面同三星Galaxy Z Fold 3、三星Galaxy Watch 4一齊亮相。雖然佢係Z Flip嘅後繼機型，但為咗同Galaxy Z Fold 3嘅命名保持一致，佢被命名為Z Flip 3。

呢部產品支援IPX8嘅防水功能，可以喺水深浸30分鐘，同Galaxy Z Fold 3相似。

系統規格 
Galaxy Z Flip 3採用高通驍龍888 CPU，並且採用雙屏幕設計。當中主屏幕採用6.7吋Dynamic AMOLED 2X顯示屏，並支援120 Hz屏幕刷新率；而機背就採用1.9吋Super AMOLED顯示屏，比Galaxy Z Flip嘅1.1吋機面屏幕大上四倍，並可用作展示通知、時鐘、小工具等。呢個產品嘅主屏幕並未好似Galaxy Z Fold 3咁採用屏下鏡頭設計。

容量 
Galaxy Z Flip 3有8 GB RAM，並且有128 GB或256 GB兩種存儲容量選擇。呢個產品唔具備microSD插槽，同Galaxy Z Flip相似。

電池 
Galaxy Z Flip 3內置3300 mAh鋰離子電池，較同年發佈嘅Galaxy S21嘅4000 mAh為少。呢個產品支援透過USB-C進行高達15W嘅有線充電，或高達10W嘅無線充電，亦支援利用自身電量為其他設備進行高達4.5W嘅反向充電。

鏡頭 
Galaxy Z Flip 3採用雙鏡頭模組設計嘅後置鏡頭，分別為1200萬像素嘅廣角鏡頭同1200萬像素嘅超廣角鏡頭，並支援高達10倍嘅數碼變焦。呢個產品亦喺主屏幕配備1000萬像素嘅前置鏡頭。

軟件 
呢個產品預載基於Android 11嘅One UI 3.5，廠方話會為產品提供至少四年嘅軟件更新。為配合用戶嘅日常操作需要，廠方喺產品加入「Flex Mode」功能，畀用戶喺手機摺成L形嘅情況下使用應用程式。喺呢個功能下，部份支援分屏功能嘅應用程式會一分為二，例如喺相機入面，屏幕嘅上、下半部份會分別顯示取景窗同快門掣。

產品圖片

Z